Video: SA krieketheld, gewilde rockmusikant en jeugkoor sing saamDie Suid-Afrikaanse krieketheld AB de Villiers, die rockmusikant Karen Zoid en die Ndlovu Youth Choir het kragte saamgesnoer om ŉ lied van vreugde, inspirasie en hoop op te neem. Die lied is getiteld “The Flame” en dié nuwe snit en musiekvideo poog om die nasie op te hef en te inspireer. Volgens De Villiers, ook ŉ kranige musikant, het hy en Zoid tyd in 2019 saam deurgebring om musiek te skryf. “Ons wil ŉ boodskap uitdra wat ŉ verskil in mense se lewe kan maak. Gedurende ons skryfsessies het ek baie gedink aan my uitdagings as krieketspeler in ooreenstemming met die alledaagse lewe. Destyds het ons geen benul gehad dat Covid-19 voorlê nie, maar ten spyte daarvan het ons gevoel die wêreld het ŉ positiewe boodskap nodig,” sê hy. Die opnameproses was ook ŉ uitdaging weens die staat van inperking weens die wêreldwye pandemie. De Villiers is in Doebai, Zoid in Kaapstad en die koor in Limpopo. “Ons moes ‘The Flame’ afsonderlik opneem en vervaardig,” verduidelik Zoid. “In die koor sing ek ‘We fan the flame’ terwyl die ander sing ‘We found the flame’. ŉ Vlam, ŉ flenter van ŉ vuur, het nog altyd grootskaalse hoop vir mense beteken.” Zoid voeg by dat sommige mense hoop vier terwyl ander nog op soek is daarna. “Maar ons almal wil ŉ liedjie van hoop sing. Uit ŉ onvolmaakte liedjie en ŉ onvolmaakte wêreld transpireer pragtige dinge – dit het nog altyd en sal altyd.” ‘n Skermgreep uit die musiekvideo. In die musiekvideo is Zoid en die koor by Supersport Park in Centurion te sien, saam met beelde wat De Villiers self geskiet het in Doebai, waar hy tans aan die IPL-toernooi tot einde November deelneem. “Vir my is dit ŉ liedjie oor uithouvermoë, spanwerk en karakter. Dit laat my dink aan al die uitdagings wat ons in Suid-Afrika in die gesig staar wanneer dit kom by geslagsgebaseerde geweld, die hoë misdaadsyfer en rassisme – en ek weet ons het ŉ spesiale energie wat ŉ mens op geen ander plek in die wêreld kan vind nie. Om deur vlamme te stap en moeilike tye te trotseer maak ons sterker as ŉ nasie en ek weet ons sal aanhou om op te staan.” Zoid beaam dit. “In die lewe word ons soms omring deur skoonheid en soms, soos in die jaar 2020, moet ons die krag en passie van binne bymekaarskraap.” Die Ndlovu Youth Choir het internasionale bekendheid verwerf op die talentsoekprogram America’s Got Talent. Volgens koorleier Ralf Schmitt is dit ŉ eer vir die koor om deel van “The Flame” te wees. “In tye van onsekerheid en onrus bly die wêreld verenig in ons liefde vir musiek, sport, kuns en kultuur. Saam met Karen Zoid en AB de Villiers het ons hierdie passies byeengebring om hoop en warm harte te bring.” Kyk hier na die video: